जम्मू-कश्मीर के लोगों को अब्दुल्ला-मुफ्ती "गैंग" से छुटकारा पाना चाहिएः चुग
जम्मू-कश्मीर के डोडा में भाजपा महासचिव तरूण चुग ने सोमवार को डीडीसी चुनाव प्रचार के दौरान लोगों से 'अब्दुल्ला-मुफ्ती' से छुटकारा पाने का आग्रह किया और आरोप लगाया कि वे '' पिछले 70 साल से जम्मू-कश्मीर को लूट'' रहे हैं और क्षेत्र को विकास से वंचित रखा है।
जम्मू: जम्मू-कश्मीर के डोडा में भाजपा महासचिव तरूण चुग ने सोमवार को डीडीसी चुनाव प्रचार के दौरान लोगों से 'अब्दुल्ला-मुफ्ती' से छुटकारा पाने का आग्रह किया और आरोप लगाया कि वे '' पिछले 70 साल से जम्मू-कश्मीर को लूट'' रहे हैं और क्षेत्र को विकास से वंचित रखा है। जिला विकास परिषद (डीडीसी) चुनाव के दूसरे चरण के मतदान से पहले भल्ला गांव में एक सभा को संबोधित करते हुए चुग ने आरोप लगाया कि पूर्व मुख्यमंत्री फारुक अब्दुल्ला और महबूबा मुफ्ती एक दूसरे के भ्रष्टाचार से वाकिफ हैं। उन्होंने कहा कि इन पार्टियों में से कोई भी नेता कभी जेल नहीं गया क्योंकि दोनों के बीच अपनी बारी आने पर अपनी तिजोरी को भरने को लेकर सहमति थी। उन्होंने कहा कि ये नेता जानबूझकर ऐसे कानून लेकर आए जिनसे सिर्फ कुछ लोगों को फायदा पहुंचता हो जबकि महिला और गुज्जरों जैसे समाज के अन्य तबकों को किसी भी लाभ से वंचित रखा गया। चुनावों में भाजपा को वोट देने की अपील करते हुए उन्होंने कहा कि यह समय है कि अब्दुल्ला- मुफ्ती "गैंग" से सत्ता छीन कर आम आदमी को दी जाए। डीडीसी चुनाव के दूसरे चरण का मतदान मंगलवार को होगा।